ต่างชาติซื้อหุ้นอนุพันธ์ไทย
ฟิลลิปเผยลูกค้าสถาบันเข้ามามากวิกฤตยุโรปลุกลามกดดันการลงทุน
5 ต.ค. 2555

ฟิลลิปเผยลูกค้าสถาบันเข้ามามากวิกฤตยุโรปลุกลามกดดันการลงทุน
ต่างชาติสนใจลงทุนหุ้นอนุพันธ์ไทย สะท้อนความมั่นใจ ราคาน้ำมันดิ่งกดดัชนีหุ้นไทยร่วง 0.92 จุด
นายปรัชญา กุลวณิชพิสิฐ ประธานเจ้าหน้าที่บริหาร บริษัทหลักทรัพย์ ฟิลลิป (ประเทศไทย) หรือ PST เปิดเผยว่า เงินทุนต่างชาติยังคงไหลเข้าลงทุนในตลาดหุ้นไทย โดยในช่วงนี้ลูกค้าสถาบันต่างชาติของบริษัทมีการเข้ามาซื้อมากขึ้น
ทั้งนี้ ยอดต่างชาติซื้อสุทธิในตลาดหุ้นไทยที่พบในระยะ 23 วันที่ผ่านมา ถือว่าเป็นความต้องการลงทุนในหุ้นไทยอย่างแท้จริง แม้ว่าดัชนีหุ้นไทยจะปรับตัวยืนเหนือระดับ 1,300 จุดได้นั้น ในมุมมองของนักลงทุนอาจเห็นว่าค่อนข้างสูง โดยคิดอยู่บนอัตราราคาเทียบกับกำไรสุทธิต่อหุ้น (พีอี) ที่ระดับ 1516 เท่า แต่เนื่องจากสภาพคล่องในโลกยังคงมีอยู่สูง ภายหลังสหรัฐออกมาตรการคิวอี 3 อัดเงินเข้าสู่ระบบ 4 หมื่นล้านเหรียญสหรัฐต่อเดือน และธนาคารกลางญี่ปุ่นได้ประกาศจะอัดเงินเข้าสู่ระบบด้วยเช่นกัน ขณะที่ช่องทางในการลงทุนมีอย่างจำกัด และเอเชียเป็นตลาดหุ้นที่มีความน่าสนใจ ในส่วนของตลาดหุ้นไทยเอง มีจุดเด่นสำคัญเรื่องอัตราผลตอบแทนจากเงินปันผล สามารถรักษาในระดับ 34% ต่อปี ถือว่าอยู่ในระดับน่าสนใจเมื่อเทียบกับเงินฝาก 
ด้านนางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า จำนวนสัญญาซื้อขาย SET 50 Index Futures ในช่วงสัปดาห์ที่ผ่านมา มีการซื้อขายหนาแน่นประมาณ 23 หมื่นสัญญาต่อวัน 
สาเหตุหลักเป็นผลมาจากนักลงทุนต่างชาติได้มีการต่ออายุสัญญาซื้อขาย สะท้อนให้เห็นว่า นักลงทุนกลุ่มนี้ยังคงมั่นใจการลงทุนในตลาดหุ้นไทย และมีมุมมองการลงทุนที่ดีอยู่ แม้ว่าดัชนีหุ้นจะปรับตัวยืนเหนือระดับ 1,300 จุดแล้วก็ตาม
อย่างไรก็ตาม สำหรับภาพรวมการซื้อขายในตลาดอนุพันธ์ตลอด 9 เดือนที่ผ่านมา พบว่า มีปริมาณการซื้อขายเฉลี่ย 4.3 หมื่นสัญญาต่อวันเท่านั้น ยังต่ำกว่าเป้าหมายที่เคยตั้งไว้ว่า ปีนี้น่าจะเฉลี่ยอยู่ที่ 5.5 หมื่นสัญญาต่อวัน แม้ว่าดัชนีหุ้นซึ่งเป็นสินค้าอ้างอิงจะมีความผันผวนแต่เป็นไปในลักษณะแกว่งตัวขาขึ้น โดยมีทิศทางที่ชัดเจน ทำให้มีผลกระทบต่อการซื้อขายสินค้าอนุพันธ์
“TFEX คงไม่มีการปรับลดเป้าหมายแต่อย่างใด เพราะเห็นว่าเป็นไปตามสภาพตลาด” นางเกศรา กล่าว
ด้านตลาดหุ้นไทย วันที่ 4 ต.ค.ที่ผ่านมา ดัชนีหุ้นอ่อนตัวลงเล็กน้อย 0.92 จุด ปิดที่ระดับ 1,306.63 จุด ท่ามกลางมูลค่าการซื้อขายหนาตาถึง 44,756.24 ล้านบาท โดยต่างชาติพลิกมาขายสุทธิ 497 ล้านบาท หลังจากซื้อติดต่อกันหลายวันและสถาบันในประเทศขายออกมาต่อเนื่อง 1,191 ล้านบาท ส่วนรายย่อยกลับมาซื้อจำนวน 1,190 ล้านบาท
มาร์เก็ตติง กล่าวว่า ราคาน้ำมันในตลาดล่วงหน้าสหรัฐ ทรุดลงมากกว่า 3 เหรียญสหรัฐต่อบาร์เรล ส่งผลกระทบต่อราคาหุ้นพลังงานนำโดย บริษัท ปตท.(PTT) รูดลง 4 บาท หรือ 1.23% ปิดที่ระดับ 321 บาท แม้ราคาน้ำมันในตลาดเอเชียจะกระเตื้องขึ้นบ้างก็ตาม 
สำหรับแนวโน้มตลาดหุ้นไทยยังมีโอกาสอ่อนตัวลง จากความกังวลปัญหาหนี้ยูโรโซนรบกวนการลงทุน และล่าสุดประเทศไซปรัสเตรียมขอรับความช่วยเหลือทางการเงินจำนวน 1.1 หมื่นล้านยูโรและสเปนมีความเสี่ยงที่จะถูกลดอันดับเครดิตลง 12 ขั้น